**Чалавек з крылатай фантазіяй**

**Літаратурны бенефіс**

**(да 135-годдзя Янкі Маўра)**

*Складальнік - Паўлавец Л.М.,*

*бібліятэкар 1 катэгорыі*

*гарадской бібліятэкі*

*мікрарайона “Чыгуначны” г. Мазыра*

**Чытацкае прызначэнне:** вучні сярэдняга школьнага ўзросту.

**Мэта:** пашырыць веды дзяцей аб аб жыцці і творчасці Янкі Маўра.

**Афармленне і абсталяванне:** кніжная выстава, прысвечаная
Я. Маўру, камп’ютар, відэаролікі “Гэта мы”, “Палескія рабінзоны”, дэкарацыя “Востраў”.

**Праграма бенефіса:**

1. Знаёмства дзяцей з біяграфіяй Янкі Маўра і яго творчасцю.
2. Прагляд відэаролікаў, прысвечаных пісьменніку і аповесці “Палескія рабінзоны”.
3. Віктарына-загадка “Раслінны і жывёльны свет Палесся”.
4. **Інсценіроўка дыялога герояў з аповесці Я. Маўра “Палескія рабінзоны”.

**БІБЛІЯТЭКАР 1.**

“Кніга для дзяцей павінна быць толькі добрай кнігай – цікавай і карыснай. Яна мае ў жыцці дзіцяці выключнае значэнне. Я і сам, мусіць, стаў пісьменнікам толькі дзякуючы кнігам. Яны мне адкрылі свет і людзей, яны абудзілі тое, што пасля назвалі фантазіяй”

*Янка Маўр*

Добры дзень! Мы рады вітаць вас на літаратурным бенефісе “Чалавек з крылатай фантазіяй”, які прысвечаны 135-годдзю з дня нараджэння беларускага пісьменніка Янкі Маўра.

*(Прагляд відэароліка пра Я. Маўра “Гэта мы”)*

**БІБЛІЯТЭКАР 2.** Янка Маўр (сапраўднае імя – Іван Міхайлавіч Фёдараў) беларускі пісьменнік. Адзін з заснавальнікаў беларускай дзіцячай літаратуры. Першай кнігай пісьменніка стала аповесць “Чалавек ідзе” (1927). Потым былі кнігі аповесцей і апавяданняў: “У краіне райскай птушкі” (1927), “Сын вады” (1928), “Палескія рабінзоны” (1930), “ТВТ” (1934). У 1929 годзе выйшаў у свет раман пісьменніка “Амок”. Гэтыя кнігі ўвайшлі ў залаты фонд нашай дзіцячай літаратуры.

**БІБЛІЯТЭКАР 1.** Нарадзіўся Янка Маўр 29 красавіка 1883 года ў латвійскім горадзе Лібаве ў сям’і выхадца з Беларусі (які ў гэтым горадзе апынуўся ў пошуках працы). Яго бацька быў адстаўным салдатам, паходзіў з беззямельных беларускіх сялян, працаваў сталяром. Да ваеннай службы ён насіў прозвішча Ільін, а прозвішча Фёдараў з’явілася ў выніку памылкі армейскага пісара, які запісаў Міхаіла Фёдаравіча – Міхаілам Фёдаравым.

**БІБЛІЯТЭКАР 2.** Бацька рана памёр, і маленькі Іван разам з маці пераехаў на яе радзіму - у вёску Лебянішкі (былой Ковенскай губерні). Яны жылі ў беднасці, і толькі дзякуючы намаганням маці, якая марыла даць адукацыю сыну, у 1895 годзе ён скончыў пачатковую школу, а ў 1899 - Ковенскае рамеснае вучылішча. Веды па тым часе набываў неблагія. Шмат чытаў, сярод любімых аўтараў былі Ж. Верн, М. Рыд, Ф. Купер, І. Тургенеў, М. Горкі.

**БІБЛІЯТЭКАР 1.** Ужо тады ў Янкі Маўра ўзнікла цікавасць да гісторыі і геаграфіі. Пасля вучылішча ён паступіў у Панявежскую настаўніцкую семінарыю. У канцы 1902 года яго выключылі з апошняга, выпускнога класа - за вальнадумства і “за сумневы ў рэлігіі”. Тым не менш, у 1903 годзе ён усё ж атрымаў пасведчанне настаўніка пачатковай школы, здаўшы экстэрнам экзамены за семінарскі курс.

**БІБЛІЯТЭКАР 2.** У пісьменніка быў свой сакрэт. На дачы недалека ад Мінска Янка Маўр збудаваў шалаш-кабінет з лазы. Імправізаваны пісьмовы стол стаяў на кладках над Свіслаччу так, што можна было ствараць кнігі аб далекіх краінах, звесіўшы ногі ў ваду і ўяўляць сябе на беразе акеяна…У біяграфіі легендарнага беларускага дзіцячага пісьменніка многа такіх цікавых момантаў.

**БІБЛІЯТЭКАР 1.** Псеўданім Янка Маўр, якім была падпісана першая аповесць, таямнічы і экзатычны, больш канкрэтна расшыфраваўся ў наступных творах пісьменніка аб жыцці далекіх чужаземных народаў.

**БІБЛІЯТЭКАР 2.** Янка Маўрпавеў юнага чытача ў падарожжа па вялікаму свету, па розных краінах. Прычым Маўр так вывучыў экзатычную прыроду, жыцце, побыт, норавы і звычаі іншых народаў, намаляваў іх з такой сімпатыяй і спачувальнасцю, што аўтара сапраўды можна было прыняць за аднаго з маўрытан.

**БІБЛІЯТЭКАР 1.** Але ў таямнічым псеўданіме пісьменніка гучная першая частка напамінала, што аўтар – сын беларускай зямлі, у вышэйшай ступені надзелены пачуццём суперажывання, здольнасцю пранікацца цікавасцю і клопатамі, радасцямі і смуткамі чалавека.

**БІБЛІЯТЭКАР 2.** Творы Янкі Маўра здзіўляюць сваей багатай фантазіяй, магутным пазнавальным матэрыялам, уменнем знайсці іскравае, гераічнае, неверагоднае ў жыцці. Ніхто з беларускіх пісьменнікаў не адважыўся паказаць незвычайны раслінны і жывёльны свет далекіх заморскіх краін, расказаць пра падзеі і жыццё насельніцтва Новай Гвінеі, Вогненнай Зямлі, Інданэзіі, Індыі, Кітая, астравоў Ява і Цэйлон.

**БІБЛІЯТЭКАР 1.** У параўнанні з пладамі беларускай зямлі чытач атрымлівае падачу аб смачных стравах малайцаў і пладах Явы: тут сау маніла, падобна на нашы слівы, дур’ян, змахвае на агуркі, мангустан – на манер нашых яблык, рамбутан, нагадвае каштан, і так далей. Янка Маўр ніколі не быў у заморскіх краінах, але мог паказаць іх так, што яму верылі самыя патрабавальныя чытачы – дзеці.

**БІБЛІЯТЭКАР 2.** Творамі Янкі Маўра захапляліся і зачытваліся яшчэ вашы дзяды і бабулі, а пазней – таты і мамы.Спытайцеся, хто напісаў аповесць “Палескі рабінзоны”. І кожны, вучань, напэўна, здзівіцца, нават можа пакрыўдзіцца: “Як – хто? Вядома ж, Янка Маўр”. Пра гэтую аповесць мы сёння пагаворым асобна.

*(Прагляд відэароліка пра герояў аповесці “Палескія рабінзоны”)*

**БІБЛІЯТЭКАР 1.** Героі аповесці “Палескія рабінзоны” вучаць мужнасці, любові да роднага краю, уважліваму назіранню за ўсім, што знаходзіцца побач, уменню бачыць рамантыку і ў блізкіх кутках роднай Беларусі. Вось як аўтар гаворыць пра герояў аповесці Мірона Бажко і Віктара Калягу, студэнтаў тэхнікума, захопленых рамантыкай далекіх падарожжаў: “Марылі пра пальмы, джунглі, а не ўбачылі добрай пушчы, якая была за некалькі дзесяткаў кіламетраў ад іх…

 **БІБЛІЯТЭКАР 2.** …Уяўлялі сабе розныя ахоты на тыграў, сланоў, ільвоў, а белак на свабодзе не бачылі. Марылі пра мора, караблі, а не бачылі вялікага возера, якое знаходзіцца ў дваццаці кіламетрах ад іх. У краязнаўчым гуртку яны даведаліся, што на Беларусі наогул, а ў іх раёне асабліва ёсць шмат куткоў, не горшых ад заморскіх. Есць пушчы, не менш цікавыя, чымся далекія трапічныя лясы. Ёсць азеры і балоты, якія ўвесну робяцца морамі. Ёсць звяры, якія радзей сустракаюцца на свеце, чым сланы і тыгры».

**БІБЛІЯТЭКАР 1.** Тое, што убачылі і перажылі нашы рабінзоны, беларускія юнакі Мірон і Віктар, якія адпраўляюцца на лодцы - “душагубцы” ў падарожжа па Палессю пад уражаннем кніг аб заморскіх краінах, задаволіла іх цягу к экзотыцы.

**БІБЛІЯТЭКАР 2.** Яны трапляюць у не менш драматычна цяжкае становішча, чым Круза, хаця яны пражылі ў незвычайных умовах не дваццаць восем гадоў, а ўсяго толькі адзін месяц. Нашы хлопцы, перакуленыя ненадзейным чоўнам у разліўшаяся, стаўшае бязмежным у вясенні павадак палескае возера, засталіся зусім з пустымі рукамі.

**БІБЛІЯТЭКАР 1.** Уся іх маёмасць складалася з адсырэлай махоркі, скарынкі хлеба, алоўка з жалезным наканечнікам і некалькіх мокрых запалак у пачцы. У іх распараджэнні быў адзін насавы платок да восем рублёў з капейкамі. Нават нажа не аказалася. Але ў гэтых умовах яны не страцілі прысутнасці духа, маральнай правабнасці, вострай цікавасці да прыроды і захаплення ёй, жывых хлапчуковых рыс.

**БІБЛІЯТЭКАР 2.** Здавалася б, заблудзіўшымся хлопцам трэба перш наперш шукаць дарогу. Але інтарэс да баброў-дрывасекаў так займае Віктара, што ён з бяздумным захапленнем заяўляе: “Хоць сам загіну, а падпільную, як яны будуць валіць гэтае дрэва!”. Хлопцы нават рызыкуюць быць “прыстукнутымі” гэтым дрэвам.

А зараз прапануем адказаць на пытанні віктарыны-загадкі

**“Раслінны і жывёльны свет Палесся”**

*(Пра расліны, птушак і звяроў, з якімі сустракаліся ў аповесці “Палескія рабінзоны” Мірон Бажко і Віктар Каляга.)*

1. Працаўніца шчыравала,

Мех арэхаў назбірала.

І грыбоў шмат насушыла,

Спелых шышак нанасіла,

Прыхавала ўсё ў дупло,

Каб зімой на стол было.

 *(Вавёрка)*

1. Яна ў бары

Жыве ў нары.

Яркая рыжуха,

Здатная хітруха.

 *(Лісіца)*

1. У рацэ ныраў, купаўся,

А сухім увесь застаўся.

І пайшоў, загагатаў,

Ласты яркія не зняў.

 *(Гусь)*

1. Спіць удзень яна,

Бо не бачаць вочы,

Налятаецца спаўна,

Пашчыруе ўночы.

 *(Сава)*

1. Ходзіць на балоце

У густым чароце,

Там, дзе твань і мель,

Птушка….

 *(Журавель)*

**2**. Вечна – беланогая,

 Ды сукенку ўсё мяняе:

 То яна зялёная,

 То празрыста-залатая.

 А зімовым яркім днём

 Адлівае серабром.

 *(Бяроза.)*

**1.** У лісці хаваюцца,

 Сонцам наліваюцца.

 А паспеюць, дык над намі

 Свецяць белымі ілбамі.

 *(Арэхі)*

**2**. Я засцілаю дол ігліцай.

 Спрадвеку слаўлюся жывіцай.

 *(Сасна.)*

1. На гару бягом,

А з гары кувырком.

 *(Заяц)*

1. Не рыба, а плавае,

Не конь, а ходзіць,

Не пілка, а рэжа.

 *(Бабёр)*

**БІБЛІЯТЭКАР 1.** “Палескія рабінзоны” адносяцца да тых твораў, якія пры ўсёй сваёй займальнасці, прыгодніцтве, клопаце аб сюжэце, паказваюць праўду і прыгажосць чалавечых характараў, ставяць сур’ёзныя маральныя праблемы.

**БІБЛІЯТЭКАР 2.** У “Палескіх рабінзонах” Янкі Маўра вельмі цікавыя дыялогі. На іх асаблівасць справядліва звярнуў увагу доктар філалагічных навук Васіль Пракопавіч Жураўлёў : “Дыялог паміж Віктарам і Міронам – гэта своеасаблівы майстэрскі прыём азнаямлення чытача з незлічонымі багаццямі роднага краю і яго чароўнай прыродай…

**БІБЛІЯТЭКАР 1.** …Уся разнастайнасць малюнкаў адвечнай беларускай пушчы, жыццё яе расліннага і жывёльнага свету не мінаюць зоркіх вачэй і ўвагі герояў. Чытач уважліва прыслухоўваецца да кожнай іх гутаркі, пільна сочыць за кожным іх крокам, таму што перад вачыма юнакоў быццам бы спецыяльна раскрываюцца вароты цудоўнага заапарка і чароўнага па сваёй прыгажосці батанічнага саду. Ён нібы робіць цікавае, поўнае нечаканых прыгод падарожжа”.

**БІБЛІЯТЭКАР 2.** Віктар і Мірон падабаюцца чытачам смеласцю, кемлівасцю, узаемнай падтрымкай, гумарам, гатоўнасцю пераадолець цяжкасці, яны шмат ведаюць і ўмеюць прымяніць веды на практыцы. З палескімі рабінзонамі хочацца сябраваць, многаму ў іх можна навучыцца.

**Інсценіроўка дыялога герояў з аповесці**

**Я. Маўра “Палескія рабінзоны”.**

 **Дзеючыя асобы:** Віктар, Мірон.

*Такім чынам, Мірон і Віктар пайшлі ўздоўж возера ў той бок, дзе павінен быў знаходзіцца іх дом. Вясёлае веснавое сонейка шнырала паміж дрэў і цешыла і расліну, і птушку, і ваду, і нашых хлопцаў. Прырода, вясна і маладосць напоўнілі іх жыццярадаснасцю. Нават на голад забыліся.*

**Віктар.** Па-а марам, марам, мара-ам!

**Мірон***.* Сёння тут, а заўтра там!

**Віктар.** Ведаеш што? Я ўжо шкадую, што мы накіраваліся дадому. Я ахвотна згадзіўся б пажыць тут некалькі дзён. Тут табе і мора, і першабытны лес, і звяроў можна рукамі лавіць.

**Мірон.** Ды і я нічога супраць не меў бы, але есці няма чаго.

**Віктар.** А гэта што?

*Пакруціў Віктар зайца над галавой.*

**Мірон.** А якім чынам яго засмажыш?

**Віктар.** Здабудзем агонь, як гэта робяць дзікуны, - і ўся табе музыка.

**Мірон.** А хлеба, солі дзе ўзяць?

**Віктар.** Булкі, чаю, каўбасы!

*Перадражніў Віктар.*

**Віктар.** Эх ты! А як жа эскімосы ды папуасы жывуць увесь век без гэтага? А ты і некалькі дзён баішся пражыць.

**Мірон.** Пачакай, яшчэ, можа, давядзецца і супраць нашай волі пажыць тут.

**Віктар**. Гэтак, чаго добрага, і другую ноч давядзецца начаваць тут!

**Мірон.** Ты ж толькі што казаў, што хацеў бы пажыць тут некалькі дзён.

**Віктар.** А, ну цябе! Вось, глядзі, “заячая капуста”.

**Мірон.** Значыцца, будзем абедаць?

*Яны схіліліся і пачалі скубці светленькія лісточкі травы.*

**Віктар.** Годзе ўжо, а то яшчэ захварэць можна.

**Мірон.** Ідзём цяпер на захад, можа, там выберамся.

*Віктар і Мірон пайшлі на захад, але хутка зноў уткнуліся ў балота.*

**Віктар.** Гэтак мы абыдзем навокал і зноў прыйдзем на старое месца. Трэба чаго б ні каштавала вырвацца адсюль. Тым болей што з гэтага боку возера няма, а толькі балота. Значыцца … мы на востраве?!

**Мірон.** Невядома яшчэ. Па-першае, мы не ведаем чацвёртага боку, а па-другое, бачыш, з вады вытыркаюцца кусты і нават дрэвы. Значыцца, гэта толькі паводка. Пойдзем хутчэй назад, каб паспець да вечара агледзець апошні бок.

*Выходзяць.*

 **БІБЛІЯТЭКАР 1.** ЯнкаМаўр падарыў нам добрыя, цікавыя і карысныя кнігі. Яго творы перекладаліся на рускую, украінскую, літоўскую мовы, асобныя выдаваліся ў Чэхаславакіі, Амерыцы, Англіі. За поспехі ў галіне літаратуры і грамадскай дзейнасці Я. Маўр узнагароджаны трыма ордэнамі, медалямі. У 1968 годзе яму было нададзена ганаровае званне заслужанага дзеяча культуры БССР, а ў 1972 годзе Я. Маўр першы з беларускіх дзіцячых пісьменнікаў быў адзначаны (пасмяротна) Дзяржаўнай літаратурнай прэміяй БССР.

**БІБЛІЯТЭКАР 2.** Чалавек з крылатай фантазіяй, чалавек з добрым сэрцам, Янка Маўр пражыў доўгае жыццё. Ён пайшоў ад нас, калі яму было пад дзевяноста. Але вечнае жыццё – у яго цікавых, захапляючых твораў. З 1993 года ў Беларусі прысуджаецца прэмія імя Я. Маўра за лепшыя творы для дзяцей.

***Выкарыстаная літаратура:***

1. Гісторыя беларускай савецкай літаратуры : у 2 ч. Ч.1. – Мінск : Вышэйшая школа, 1981. – 382 с.

2. Гуревич, Э. С. Детская литература Белоруссии : очерки / Э. С. Гуревич. – Москва : Детская литература, 1982. – 239 с.

3. Гурэвіч, Э. С. Янка Маўр : нарыс жыцця і творчасці / Э. С. Гурэвіч. – 2-е выд., дап. – Мінск : Беларуская навука, 2004. – 150 с.

4. Маўр, Я. Палесскія рабінзоны : аповесці / Янка Маўр. – Мінск: Мастацкая літаратура, 2006. – 213 с.

5. Пазнякоў, М. Падарожжа ў краіну загадак / М. Пазнякоў. – Мінск: Літаратура і Мастацтва, 2007. – 144 с.

6. Яфімава, М. Шляхамі роднай Беларусі / М. Яфімава / Роднае слова. – 2008. – № 9. – С. 30-32.